لاہور ٹیسٹ: آسٹریلیا کے 391 رنز کے جواب میں پاکستان نے ایک وکٹ پر 90 رنز بنا لیے
پاکستان اور آسٹریلیا کی ٹیموں کے درمیان تین ٹیسٹ میچز کی سیریز کا یہ آخری میچ ہے، اس سے قبل راولپنڈی اور کراچی میں کھیلے گئے ٹیسٹ میچ بغیر کسی نتیجے کے ختم ہو گئے تھے۔
ویب ڈیسک — عبداللہ شفیق 45 جب کہ اظہر علی 30 رنز بنا کر کریز پر موجود ہیں۔ پاکستان کو واحد نقصان امام الحق کی صورت میں اُٹھانا پڑا جو 11 رنز بنا کر آؤٹ ہوئے۔ اُنہیں آسٹریلوی کپتان پیٹ کمنز نے ایل بی ڈبلیو کیا۔ میچ کے دوسرے روز آسٹریلیا نے پانچ وکٹوں کے نقصان پر 232 رنز سے اپنی اننگز کا آغاز کیا تو کیمرون گرین اور وکٹ کیپر ایلکس کیری نے شان دار بلے بازی کا مظاہرہ کرتے ہوئے آسٹریلیا کا اسکور 341 رنز تک پہنچا دیا۔ لیکن ایلکس کیری اسپنر نعمان علی کی گیند پر ایل بی ڈبلیو آؤٹ ہوئے تو آسٹریلیا کے بیٹنگ لائن اپ میں دراڑ پڑنے لگی۔ مجموعی اسکور جب 353 ہوا تو کیمرون گرین نسیم شاہ کی گیند پر بولڈ ہو گئے۔ ایلکس کیری 67 جب کہ کیمرون گرین 79 رنز بنا کر آؤٹ ہو گئے۔ آسٹریلوی کپتان پیٹ کمنز اور مچل اسٹارک نے آسٹریلوی اننگز کو کچھ آگے بڑھایا، لیکن پاکستان بالرز کی نپی تلی پالنگ کے سامنے زیادہ دیر تک نہ ٹھہر سکے۔ آسٹریلیا کا اسکور جب سات وکٹوں کے نقصان پر 369 ہوا تو مچل اسٹارک کو شاہین شاہ آفریدی نے آؤٹ کر دیا، وہ اسپنر نعمان علی کو کیچ تھما بیٹھے۔ نیتھن لائن کو نسیم شاہ جب کہ لیگ اسپنر مچل سوئپسن کو شاہین شاہ آفریدی نے بولڈ کیا۔ پیٹ کمنز 11 رنز بنا کر ناٹ آؤٹ رہے۔ نسیم شاہ نے 31 اوورز میں 58 رنز دے کر چار، شاہین شاہ آفریدی نے 24.3 اوورز میں 79 رنز دے کر چار جب کہ نعمان علی اور ساجد خان نے ایک، ایک وکٹ حاصل کی۔ حسن علی پہلی اننگز میں خاطر خواہ کارکردگی نہ دکھا سکے۔ آسٹریلیا کی جانب سے اوپننگ اور مڈل آرڈر بلے بازوں نے اچھی کارکردگی کا مظاہرہ کیا، لیکن کوئی بھی بلے باز سینچری اسکور نہ کر سکا۔ اسٹیو اسمتھ 59، عثمان خواجہ 91، الیکس کیری 67، کیمرون گرین 79 رنز بنا کر نمایاں رہے۔